1Sasudah tu Isa Almasih bakato kabake urang banyak sarato kabake pangikuik-pangikuik-Nyo,
2"Guru-guru agamo, sarato jo urang-urang Farisi, mandapek kuwaso untuak manapasiekan sagalo paratuaran Nabi Musa.
3Dek karano itu, patuahilah, sarato karajokanlah kasadonyo, apo nan inyo parentahkan. Tapi jan sato pulo mangarajokan apo nan dikarajokannyo, dek karano, urang-urang tu indak mangarajokan apo nan inyo ajakan.
4Inyo manuntuik parkaro-parkaro nan sulik, sarato ma agiah paratuaran-paratuaran nan barek, tapi agak saketek inyo indak niyo doh manolong urang untuak manjalankannyo.
5Kasadonyo nan inyo karajokan, hanyolah untuak ka dipanggak-panggakkannyo ka urang. Inyo sangajo mamakai tali sumbayang nan leba, sarato jo jumbai jubah nan bajelo-jelo!
6Jikok di tampaik urang baralek, inyo suko duduak di tampaik nan ta aromaik, jikok di rumah ibadaik inyo suko duduak di kurisi nan rancak.
7Inyo suko bana di aromaik-i urang di tangah pasa, apo lai jikok inyo di imbau 'Angku guru'.
8Tapi bagi angku-angku, janlah namuah di imbau 'Angku guru', dek karano, Guru angku-angku hanyolah Surang, kasadonyo angku-angku adolah badunsanak.
9Janlah ado angku-angku ma imbau surang urang di dunie ko sabagai 'Bapak', dek karano Bapak angku-angku hanyolah surang, iyolah Bapak nan di sarugo.
10Janlah angku-angku namuah di imbau 'Pamimpin', dek karano Pamimpin angkau hanyolah surang, iyolah Rajo Panyalamaik nan lah dijanjikan dek Allah.
11Urang nan paliang di aromaik-i di antaro angku-angku, inyo musti manjadi palayan angku-angku.
12Urang nan maninggikan diri, inyo ka dikalanyahkan, baitu pulo urang nan lai namuah marandahkan diri, inyo ka dimuliekan."
13"Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak. Angku-angku ma ambek-ambek urang nan ka masuak Karajaan Sarugo. Angku-angku sandiri indak namuah doh masuak, ado urang lain nan ka masuak, angku-angku ambek.
14[Cilakolah angku-angku guru agamo, sarato jo urang-urang Farisi: Angku-angku adolah urang nan suko ba icak-icak. Angku-angku mangicuahi urang-urang marando, sarato jo ma ambiak-i rumahnyo, sudah tu, untuak panyawok-i karajo buruak angku-angku tu, angku-angku bae badowa sapanjang tali baruak. Itulah sababnyo, mangko angku-angku isuak, ka di ukun jo ukunan nan sangaik barek!]
15Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak! Angku-angku payi jauah-jauah manyubarangi lauiktan, sarato jo payi kian kumari, hanyo untuak manjadikan surang urang masuak ka agamo angku-angku. Jikok lah masuak urang tu ka agamo angku-angku, inyo angku-angku jadikan urang narako, parangainyo duwo kali labiah jahek daripado angku-angku!
16Cilakolah angku-angku, pamimpin-pamimpin nan buto! Angku-angku ma ajakan nan bakcando iko, 'Jikok ado urang nan basumpah demi Rumah Tuhan, mako urang tu indak takabek doh jo sumpahnyo; tapi jikok inyo basumpah demi ameh nan ado di dalam Rumah Tuhan, mako inyo takabek jo sumpahnyo tu.'
17Angku-angku adolah urang pandie nan buto! Nama nan labiah pantiang: amehnyo, atau Rumah Tuhan nan manyucikan ameh tu?
18Angku-angku ado pulo ma ajakan nan sarupo iko, 'Jikok ado urang basumpah demi mezbah, mako urang tu indak takabek doh jo sumpahnyo; tapi jikok inyo basumpah demi barang atau pitih nan dipasambahkan di ateh mezbah tu, mako urang tu takabek jo sumpahnyo.'
19Baralah ka butonyo angku-angku! Nama nan labiah pantiang? Barang nan dipasambahkan, atau mezbah nan manyucikan barang nan dipasambahkan tu?
20Dek karano itu, jikok ado urang nan basumpah demi mezbah, itu samo jo inyo basumpah demi mezbah, sarato demi kasadonyo barang pasambahan nan talatak di ateh mezbah tu.
21Jikok ado urang nan basumpah demi Rumah Tuhan, itu samo jo inyo basumpah demi Rumah Tuhan, sarato demi Allah nan di dalamnyo.
22Jikok ado urang nan basumpah demi sarugo, itu samo jo inyo basumpah demi kurisi Tuhan, sarato demi Allah nan duduak di ateh kurisi tu.
23Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak. Rampah-rampah, umpamonyo silasiah, adaih manih, sarato jo jintan, angku-angku kaluwakan saparsapuluahnyo untuak Tuhan. Padohal parkaro-parkaro nan paliang paralu, dalam sagalo paratuaran agamo, umpamonyo: Ka adielan, raso ibo, sarato jo ka satiyaan, indak angku-angku acuahkan doh. Padohal itulah nan samustinyo angku-angku karajokan, tapi jan malalaikan pulo parentah-parentah nan lainnyo.
24Angku-angku adolah pamimpin-pamimpin nan buto! Rangik dalam ayie minun angku, angku kaluwakan, tapi unto angku-angku raguak!
25Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak! Mangkuak jo piriang, angku-angku basuah nan sabalah kaluwanyo, padohal nan sabalah ka dalamnyo, sangaik kumuahnyo, dek barang-barang nan angku-angku padapek, jo basikareh dek karano lobo.
26Oih urang Farisi buto! Basuahlah dawulu sampai barasiah nan sabalah ka dalamnyo, mangkuak sarato jo piriang angku-angku tu, supayo nan diluwanyo buliah nak barasiah pulo!
27Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak! Angku-angku sarupo jo pusaro nan dicaik putiah; diluwa tampaknyo rancak, tapi di dalamnyo panuah jo tulang sarato jo sagalo nan busuak.
28Baitu pulo angku-angku. Dicaliak diluwa angku-angku elok nampak di urang; tapi di dalam, angku-angku panuah jo nan palasu sarato jo doso."
29"Cilakolah angku-angku guru agamo, sarato jo urang-urang Farisi! Angku-angku adolah urang nan suko ba icak-icak! Angku-angku mambuwek pusaro nan rancak-rancak untuak nabi-nabi, sarato maragi tugu-tugu paringatan dari urang-urang nan iduiknyo elok.
30Angku-angku bi mangatokan pulo, 'Santano kami iduik dijaman niniak muyang kami sa isuak, kami indak ka namuah doh sato samo jo inyo, mambunuah nabi-nabi.'
31Jadi angku-angku lah mangaku sandiri, baraso angku-angku adolah katurunan urang-urang nan mambunuah nabi-nabi!
32Dek karano baitu, mako taruihkanlah, salasaikan banalah doso nan lah dimuloi dek niniak muyang angku-angku tu!
33Angku-angku urang jahek, katurunan urang jahek! Dima pulo kamungkin angku-angku dapek manyalamaikkan badan dari ukunan api narako?
34Dangakanlah kecek Ambo ko elok-elok: Ambo ka manyuruah nabi-nabi, urang-urang bijaksano, sarato jo guru-guru kabake angku-angku; sabagian dari inyo tu ka angku-angku bunuah, nan sabagian lai ka angku-angku salibkan. Ado pulo nan ka angku-angku ajab di dalam rumah-rumah ibadaik, sarato ka angku-angku kaja dari kota nan iko, ka kota nan lain.
35Dek karano itu angku-angku ka di ukun, dek ulah karajo angku-angku nan mambunuahi sadonyo urang nan indak basalah -- muloi dari pambunuahan Habel nan indak basalah, sampai ka pambunuahan Nabi Zakharia anak Berekia, nan angku-angku bunuah di antaro Rumah Tuhan jo mezbah.
36Picayolah: akibaik dari kasadonyo tu ka ditangguangkan dek urang-urang nan iduik di jaman kiniko!"
37"Yerusalem, Yerusalem! Nabi-nabi angkau bunuah. Pisuruah-pisuruah Allah angkau pungkangi jo batu sampai mati. Alah bara kali Ambo nak marangkuah panduduak angkau, ibaraik induak ayam nan nak marawok-i anak-anaknyo di bawah sayoknyo, tapi angkau indak namuah!
38Dek karano itu, Allah indak lai ka samo-samo jo angkau.
39Katawuilah: Muloi dari kiniko angkau indak ka maliyek Ambo lai, sampai tibo masonyo isuak, angkau ka bi bakato, 'Dibarakaik-ilah Baliau nan datang ateh namo Tuhan.'"
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn